ፌስቡክ የኢትዮጵያን ምርጫ ለማገዝ የሚያስችሉ አሰራሮችን ሊተገብር መሆኑን አስታወቀ
የፌስቡክ ኩባንያ በ2012 ዓ.ም የሚካሄደውን 5ኛ ዙር ብሄራዊ ምርጫ ለማገዝ የሚያስችሉ አሰራሮችን በኢትዮጵያ ሊተገብር መሆኑን አስታወቀ፡፡የኢኖቬሽንና ቴክኖሎጂ ኢንሰቲትዩት ከጠቅላይ ሚኒስቴር ጽሕፈት ቤት ጋር በመተባባር ዛሬ ባዘጋጀው የውይይት መድረክ እንደተገለጸው፣ የፌስቡክ ኩባንያ ቀደም ሲል በደቡብ አፍሪካ፣ ሴኔጋልና ናይጄሪያ ምርጫዎች ላይ ተመራጮች ራሳቸውን የሚያስተዋውቁ ዕድል በመፍጠር፣ ትክክለኛ የምረጡኝ ቅስቀሳዎችን እና ማስታወቂያዎችን እንዲጠቀሙ በማድረግ እንዲሁም የምርጫ ቀናትን ለህብረተሰቡ ማድረስ የሚያስችሉ አሰራሮችን ወደ ኢትዮጵያ በማምጣት መስራት የሚያስችል ቅድመ ዝግጅቶችን እያከናወነ መሆኑን ታውቋል፡፡ፌስቡክ ከምርጫው ጋር የተያያዘ ድጋፉን ለማከናወን ከብሄራዊ ምርጫ ቦርድ ጋር በመተባባር በቀጣይ ሂደቶች ላይ እንደሚነጋገርም ተገልጿል፡፡በአፍሪካ የፌስቡክ ተባባሪ ሥራስኪያጅ ፋድዛይ ማድዚንግሪያ በመድረኩ ላይ እንደገለጹት ኩባንያቸው ምርጫውን ከማገዝ በተጨማሪ የጥላቻ ንግግሮችን፣ ጽሑፎችን እና ቪዲዮዎችን በማገድና ፌስቡክን በአግባቡ በመጠቀም ለታለመለት ዓላማ እንዲውል የሚያስችሉ አሰራሮችንም ከኢትዮጵያ ጋር በትብብር እንደሚሰራ ተናገረዋል፡፡የሐሰት የፌስቡክ ገፅ በመክፈት ትክክል ያልሆኑ መረጃዎችን የሚያደረሱ ገፆችን ለመሰረዝ ኩባንያው በትጋት እየሰራ እንደሆነ ጠቅሶ፣ የሐሰት ገፆችና የጥላቻ አዘል ንግሮችን የሚያጋሩትን በማጋለጥና ጥቆማ በማድረግ ተጠቃሚዎች እንዲተባበሩ ጥሪ ቀርቧል፡፡የፌስቡክ ኩባንያ ወደ ኢትዮጵያ በመምጣት ከኢትዮጵያ ጋር ለመስራት መስማማቱ ለመጀመሪያ ጊዜ ሲሆን፣ በቀጣይ በተለይም የማህበራዊ ሚዲያ አጠቃቀምን በተመለከተ ሕበረተሰቡ ማወቅ ያለበትን ግንዛቤ ለማስጨበጥ እንደሚሰሩ የኢኖቬሽንና ቴክኖሎጂ ኢንስቲትዩት ሥራ አስኪያጅ አቶ ሳንዶካን ደበበ ገልጸዋል፡፡ኢትዮጵያ የጸረ-ጥላቻ አዘል ንግግር ረቂቅ ሕግ በቅርቡ ያዘጋጀች ሲሆን፣ በጥላቻ ንግግር የተሳተፈ ግለሰብ ከአንድ አመት እስከ አምስት አመት ጽኑ እስራት እና 5 ሺህ ብር እንደሚቀጣ መገለጹ ይታወሳል፡፡  በኢትዮጵያ 15 ነጥብ 4 በመቶ የሚሆኑ አባወራዎች የኢንተርኔት አገልግሎት እንደሚያገኙ በመድረኩ የተጠቀሰ ሲሆን፣ በዓለም ላይ ካሉ ሕዝቦች 3 ነጥብ 8 ቢሊየን የሚሆኑት አስካሁን የኢንተርነት ተጠቃሚ አይደሉም፡፡መረጃዎች እንደሚያመለክቱት ኢትዮጵያ 6 ሚሊየን የሚሆነው ሕዝቧ ብቻ የፌስቡክ ተጠቃሚ ነው፡፡ፊስቡክ ኩባንያ እንደ አውሮፓውያን አቆጣጠር በማርክ ዙከርበርግና የዩኒቨርሲቲ ጓደኞቹ በታህሳስ 2004 የተመሰረተ ሲሆን የ2018 የመጨረሻ ወራት ላይ የተወሰደ መረጃ እንደሚያሳየው ኩባንያው 2 ነጥብ 32 ቢሊየን ቋሚ የፌስቡክ ተጠቃሚዎች አሉት፡፡   